مع بداية الألفينات وحتى قبل ، ولكن بشكل طاغي ومبالغ فيه كانت الالفينات فترة فين نتاشرات مقاهي جديدة فارهة في عدة مدن من المغرب ، مقاهي مصاوبة بزبالة ديال الفلوس، والبعض منها ماشي حتى فأحياء راقية ، وخصوصا فالشمال ، وميل كتسول على شكون مولاها، تقريبا كتسمع جواب واحد موحد ” شي بزناز “، فالشمال كان هادشي كثير من أيام حميدو الذيب والشريف بيلويدان من بعد و آخرون ولكن كانوا ولاد المنطقة وكيمارسوا نشاطهم هنا ، الموجة الجديدة بانت فالغالب من الجالية المغربية فهولاندا وبلجيكا ، وهادو مكانوش هنا فقط ظهرو على غفلة كمستثمرين كبار ، كيشريو أي عقار كيتابع ، وكيتنافسو بيناتهم فالقهاوي وفكاراجات بيع السيارات الفاخرة ، لدرجة فواحد الوقت إرتفع ثمن العقارات لدرجة خيالية ، بحكم أن الوافدين كانو مكيتحاسبوش خاصهم غير فين يردمو الفلوس ، وكاين حاليا مدن تحولات لمستعمرات صغيرة لهاد الناس كمكناس وقنيطرة بدون ذكر مدن الشمال طبعا ، والمدن الكبرى لي مكيبانوش بشكل جلي وسط المستثمرين الآخرين. طبعا البلاد محتاجة رؤوس أموال لي تحرك السوق ، غير هو مثل هاد رؤوس الأموال إستثماراتهم فالغالب عبارة عن قهاوي وبلايص ديال القص ، وماحالات ديال بيع السيارات الفاخرة ، هادو لي معروفين بيهم بزاف ، وطبعا هاد الإسثتمارات مكتطلب لا يد عاملة كثيرة ومكتنتج تاحاجة من غير الفلوس لمولاها ، والموشكيل ماشي حتى هنا ، الموشكيل الكبير هو الماضي دال هاد الناس لي كيبقى تابعهم حتى لهنا ، وراه طرات عدة حالات ديال القتل والإختطاف أو محاولات القتل بطرق المافيا من قبل مغاربة أو أجانب مرتابطين بمافيات دولية كيجيو لهنا ينفذو عملياتهم ويزيدو ، إييه مرحبا بالفلوس ، ولكن باش يتحول المغرب لساحة لإقتتال المافيات الأوروبية فهادي مكتخدمش البلاد نهائيا ، وراه وقعو عدة حالات بحال هاكة ، ديال عمليات تصفية الحسابات ،غير هو مكانتش بهاد البهرجة بحال حادثة مراكش ، وفهاد المدينة السياحية لي الحادثة فيها يمكن تاخد أبعاد أخرى ويكون عندها أثر كبير على المدينة بكاملها، حيث من أهم مزايا مراكش راه هو الامن إظافة الى الشمش والكتبية . التساؤل لي كيتطرح هو واش الدولة محتاجة لمثل هاد الناس وإستثماراتهم الجالبة للمشاكل ، وواش مكيتمش التحقق من خلفية أي مستثمر فالمغرب ، وواش الدولة محتاجة وواقفة على هادشي لدرجة تغمض العين على مثل هاد الناس ، لي عاجلا أم آجلا غادي يتسببو فحوادث من هاد النوع لي كتضر صورة المغرب كبلد آمن ، ولي يولي يعتبر بحال شي جنة تقاعد لرجال العصابات . 
استثمارات مشبوهة جاية من هولندا وبلجيكا فالقهاوي. هادو غاديين يتسببو فجرائم قتل بحال ديال مراكش وخاص الدولة تحزم ليهم ولا غاديين يوليو لبطاين ديما طايحة بالقرطاس